Medelye ná jong konstabel dood gevind isThinus Swart. Foto: Facebook Medelye stroom in op sosiale media ná ŉ jong konstabel die naweek dood in sy woonstel gevind is. Thinus Swart (29), ŉ lid van die Tshwane-metropolisie (TMPD), is omstreeks 11:00 Saterdag dood in sy woonstel in Hercules, Pretoria, gevind. Volgens die metropolisie is Swart se liggaam deur ŉ kollega gevind. “Hy was veronderstel om Saterdag vir diens aan te meld, maar het nie opgedaag nie. Sy kollegas het verskeie oproepe gemaak om hom in die hande te probeer kry maar sonder sukses,” het die TMPD in ŉ verklaring gesê. ŉ Kollega wat in dieselfde kompleks woon, het besluit om ondersoek in te stel. “Hy het die konstabel se lewelose liggaam in ŉ plas bloed aangetref met sy dienspistool langs hom. ŉ Geregtelike doodsondersoek is deur die polisie begin, maar die moontlikheid van selfmoord word nie uitgeskakel nie.” Volgens die TMPD was Swart ŉ toegewyde werker en passievol oor sy werk. “Hy het ten tyde van sy dood in ŉ dwelmeenheid by die misdaadvoorkomingsafdeling gewerk. Die TMPD is geskok en hartseer oor sy dood. Ons wil ons innige meegevoel betuig met sy familie, vriende en kollegas.” Swart laat sy dogtertjie, ouers en suster agter. Medelye stroom intussen op sosiale media in vir Swart. Enigiemand met inligting oor die voorval word versoek om die SAPD of die TMPD by onderskeidelik 012 358 7095/6 of 012 358 2124 te nader.